Astronavt ayollar yoshlarni koinotni tadqiq etishga da’vat etdi
NASA astronavtlari Los-Anjelesda talabalar bilan ko’rishib, ulug’ maqsadlarni orzu qilib yashashga undadi.
Koinotda, Xalqaro fazoviy stansiyada ishlayman, muvaffaqiyatli kasbiy faoliyat yuritaman degan talaba astoydil o’qishi kerak. Astronavt Ivon Keygl Los-Anjelesdagi studentlar oldida so’zlar ekan, yulduzlarni orzu qilib yashashga chaqirdi. Uning aytishicha, fazogirni fazogir qiladigan tartib-intizom va mehnat: “Avvaliga assosiy bilim va ko’nikmaga ega bo’lamiz. So’ng yillar davomida shularni qayta-qayta mashq qilaveramiz. Mushaklarga singib ketgunicha qaytaramiz”. Studentlar miriqib tingladi. Mallori Lefland NASAning muhandisi. U Mars sayyorasidagi robotlarni uzoqdan turib boshqarish bo’yicha mutaxassis. Los-Anjelesdagi studentlarga ana shunday robotlarning kichik nusxasini namoyish qilgan edi, qiz-yigitlarning boshi osmonga yetdi. “Odamzotni koinotga yetaklagan ham ana shu ishtiyoq. Robotlar mana shunday yaraldi. Mars sayyorasiga robotni jo’natib, unga suratlarni olishni buyurgan ham odam-ku. Bu talabalarning qo’lidan keladigan ish-ku” , - deydi Leflend. NASA xodimi Ivon Keygl uchun fazoviy kemalar ilhom manbai, muvaffaqiyat ramzidir: “Olamshumul rejalar va orzularning mevasi emasmi!” Va bu orzuga o’qigan talaba yetishishi aniq.